कुमारिकाता , 31 अक्टबर : भारत - भुटान सिमनानि बागसा आरो उदालगुरि जिल्लानि गेजेराव थानाय दावबायथिलि बगामातिआ गोजां बोथोर सौफैनाय लोगो लोगो दावबायारिफोरखौ बरायनो साग्रिद जाफिनबाय । बे दावबायथिलिखौ गोदान महर होनायाव गुबैयै ग्रीन ट्रेक एडभेन्सार आरो गेरेमसा मुंनि मोननै आफादआ मैखोम बिफाव लानानै दावबायथिलिखौ समायना महर होसिन्दों । थांनाय बोसोराव भुटाननिफ्राय बोहैबोनाय बरनदि दैसानि दै बानाया बगामातिआव थांनाय लामा - दालांफोरखौ खहा खालामनानै हान्थिजायै खालामनानै गालांदोंमोन । बे बायग्रबलांनाय हान्था - मेला राहाखौ दावबायारिफोरनि गाहामनि थाखाय बानायनानै गोदान महर होफिन्दों गेरेमसा एनजिअ आफादआ । आफादनि बिबानगिरि प्रदिप बसुमतारिनि दैदेन्नायाव तामुलपुरनिफ्राय नाग्रिजुलि , गुवाबारि जानानै बगामातिसिम थांनाय गोलाव किलमिटार लामानि फारनै थिंजाय थानाय गुदु हाग्राफोरखौ एवस्रांनानै मथर आरो मथर साइकेल सालायनो हानाय खालामनायजों लोगोसे दावबायारिफोर लाबोनाय गारि - मथरफोर पार्किंनि थाखायबो राहा खालामबाय । बगामातिआ लावखार ओंखाम जानायनि थाखायल' नङा । बेयाव बायदिसिना गेलेमु जेरै - राफ्टिं , जिपलाइन , नाव , ट्रेकिं बायदिसिना एडभेन्सार खालामनायनि राहाबो दङ । हादत आरो गुबुन हादतनिफ्राय फैनाय दावबायारिफोरनि गोसो बोनो हानाय थावनिआनो जादों बगामातिनि बौद्ध मुसुखा । बेनि अनगायैबो बगामातिनि हाजो आरो गुदु हाग्रायाव आसामनि गुबुन जायगायाव नुनो मोनफेरै दावसिन - दावलाफोरबो नुनो मोन्नाय जायो । दावबायारिफोरनि थाखाय बगामातिआव बर'फोरनि ओंख्रि - ओंखामजों लोगोसे बायदिसिना जाग्रा - लोंग्राबो मोन्नाय जायो । जायखौ हादतजों लोगोसे गुबुन हादतनि दावबायारिफोरा गोसो होनानै जानो हायो । देग्लाय करना भाइरासनि थाखाय बे मोननै आफादआ दावबायारिफोरनि थाखाय माखासे गोनांथार राहाफारि खानानै होदों । मिथिंगानि बे निजोम थावनिआव जाहाथे गुबुंले आबहावा सोमजिनो हाया बेनि थाखाय दावबायारिफोरखौ प्लास्टिक बाहायनाय आरो गोब्राब सोदोबजों माइक आरि दामनायखौ होबथानायबो फोसावदों । मख'नो गोनांदि , नभेम्बर दाननिफ्राय फेब्रुवारी दानसिम बगामातिआव लावखार ओंखाम जानाय आरो दावबायनायनि थाखाय थार सम । बगामातिआव थांनो थाखाय बाइहाता सारिआलिनिफ्राय गरेस्वरजों नङाबा रङिया , तामुलपुर - नाग्रिजुलि , गुवाबारि लामाजोंबो बगामातिआव थांनो हायो । 
गोजां बोथोर सौफैनाय लोगो लोगो गोदान महरजों दावबायारिफोरखौ बरायनो साग्रिद जादों बगामातिआ